บัวหลวงให้กู้ทำโรงไฟฟ้า
ธนาคารกรุงเทพปล่อยกู้สยาม โซล่าร์ 5,400 ล้าน ทำโรงไฟฟ้าพลังงานแสงอาทิตย์
13 ก.พ. 2556

ธนาคารกรุงเทพปล่อยกู้สยาม โซล่าร์ 5,400 ล้าน ทำโรงไฟฟ้าพลังงานแสงอาทิตย์
ในวันที่ 15 ก.พ.นี้ ธนาคารกรุงเทพจะลงนามในสัญญาให้การสนับสนุนทางการเงิน 5,400 ล้านบาท ให้กับบริษัท สยาม โซล่าร์ เอ็นเนอร์ยี่ 1 ซึ่งเป็นบริษัทในกลุ่มบริษัท ไทย โซล่าร์ เอ็นเนอร์ยี่ ของนายประชา มาลีนนท์ เพื่อผลิตโรงไฟฟ้าพลังงานแสงอาทิตย์ ในการรองรับการใช้พลังงานของประเทศที่เพิ่มขึ้นในอนาคต 
การสนับสนุนสินเชื่อครั้งนี้ นับเป็นการสนับสนุนสินเชื่อโครงการที่ใหญ่เป็นอันดับ 2 ในปีนี้ หลังจากที่ให้การสนับสนุนทางการเงินแก่กลุ่มซีทีเอช (CTH) มูลค่า 1.4 หมื่นล้านบาท
ทั้งนี้ สยาม โซล่าร์ เอ็นเนอร์ยี่ 1 เป็นผู้ประกอบธุรกิจผลิตไฟฟ้าด้วยพลังงานความร้อนจากแสงอาทิตย์ โครงการตั้งอยู่ที่ อ.ห้วยกระเจา จ.กาญจนบุรี มีขนาดกำลังการผลิตที่ 5 เมกะวัตต์ โดยเป็นบริษัทแรกที่ใช้เทคโนโลยีการผลิตไฟฟ้าด้วยพลังงานความร้อนจากแสงอาทิตย์ชนิดรางรวมแสง 
เทคโนโลยีนี้ถือว่าได้มาตรฐานระดับโลกเป็นเทคโนโลยีต้นแบบ เพื่อการพัฒนาพลังงานทดแทนให้กับประเทศและลดผลกระทบจากภาวะโลกร้อน ความต้องการใช้พลังงานของประเทศที่เพิ่มขึ้นในอนาคต ซึ่งจะมีการลงทุนในนามสยาม โซล่าร์ เอ็นเนอร์ยี่ 1 จำนวน 10 โครงการ